יעקב אשר

250px|שמאל|ממוזער|יעקב אשר נואם באודיטוריום הכנסת, 2018
יעקב אשר (נולד בב' בתמוז תשכ"ה, 2 ביולי 1965) הוא חבר הכנסת מטעם מפלגת דגל התורה בסיעת יהדות התורה. בעבר היה יו"ר ועדת החוקה, חוק ומשפט, מזכ"ל דגל התורה, וראש עיריית בני ברק בין השנים 2008–2013.

 ביוגרפיה 
אשר נולד וגדל ברמת גן לאהרון ולטובה אשר. למד בישיבת משכן יעקב בחיפה, בישיבת הרב עמיאל בתל אביב ובישיבת גרודנא באשדוד. למד בכולל בית יהודה בבני ברק. שירת מספר חודשים בצה"ל במסגרת שלב ב.

 קריירה פוליטית 
 פעילות במישור המקומי 
בשנת 1990 החל לעבוד בעיריית בני ברק, תחילה עזר לסגן ראש העירייה אליהו סויסה, ומשנת 1992 ניהל את לשכת ראש העירייה ירחמיאל בויאר. בשנים 1996–1998 עזר למנכ"ל העירייה ולאחר מכן ניהל את אגף החינוך.

לקראת הבחירות הראשונות באלעד, שהתקיימו בספטמבר 2000, עבר אשר לעיר והתמודד בראשות רשימת "חן ביחד" המזוהה עם יהדות התורה, מול ראש המועצה הממונה צוריאל קריספל שהתמודד על התפקיד מטעם ש"ס. אשר זכה ב-914 קולות והפסיד לקריספל שזכה ב-974 קולות. הוא נכנס למועצה וכיהן כממלא מקום ראש המועצה. ראש המועצה ביקש להדיחו מהמועצה בטענה שהוא אינו מתגורר באלעד והוא עובד עבור עיריית בני ברק, אולם הצעד נמנע על ידי בית המשפט. אשר פעל להקצאת מבנים למוסדות המקורבים ליהדות התורה ואף פנה לשם כך מספר פעמים לבית המשפט.
ממוזער|275x275 פיקסלים|יעקב אשר (משמאל) עם הנשיא ריבלין, אוגוסט 2017.
בשנת 2003 שב לעיריית בני ברק ונבחר למועצה כנציג הראשון של דגל התורה ברשימה המאוחדת שלה עם אגודת ישראל, "הרשימה התורתית המרכזית", וכיהן כממלא מקום ראש העיר ישכר פרנקנטהל וכממונה על אגף ההנדסה. לקראת הבחירות לעיריית בני ברק בשנת 2008 היה אשר למועמד של דגל התורה לתפקיד ראש העיר, שניתן לדגל התורה מתוקף הסכם רוטציה בין דגל התורה ואגודת ישראל. אשר הוכרז כראש העיר בלא שהתקיימו בחירות, מאחר שהיה המועמד מטעם הרשימה היחידה שהתמודדה, "הרשימה התורתית המרכזית", שכללה נציגים של יהדות התורה, ש"ס והבית היהודי.

בתקופת כהונתו קידם אשר מיזמי בנייה של מגדלי מסחר רבי קומות בצפון בני ברק, ובהם פרויקט BBC - בני ברק ביזנס סנטר. עד לכהונתו כחבר הכנסת היה דירקטור במפעל הפיס, בפארק אריאל שרון ובחברה למשק וכלכלה של השלטון המקומי.

 פעילות במישור הארצי 
לקראת הבחירות לכנסת התשע עשרה הוצב במקום השביעי ברשימת יהדות התורה, כנציג השלישי של דגל התורה, ונבחר מטעמה לכנסת.

לקראת הבחירות לכנסת העשרים הוצב שוב במקום השביעי ברשימה, אך לא נכנס לכנסת כיוון שיהדות התורה קיבלה רק שישה מנדטים ומונה למזכ"ל דגל התורה. ב-24 במאי 2016, לאחר הפסקת חברותו בכנסת של סגן שר החינוך מאיר פרוש מהכנסת במסגרת "החוק הנורווגי הקטן" (סעיף 42ג לחוק יסוד: הכנסת), נכנס אשר במקומו. לקראת הבחירות לכנסת העשרים ואחת הוצב במקום השישי ברשימה. רשימת יהדות התורה זכתה בבחירות לשמונה מנדטים והוא נכנס לכנסת ושימש כיושב-ראש סיעת יהדות התורה.

משנת 2016 יעקב אשר מכהן כחבר במועצה הציבורית של ארגון נט"ל, המעניק תמיכה וסיוע נפשי לנפגעי טראומה על רקע לאומי.

לקראת הבחירות לכנסת העשרים וארבע הוצב במקום החמישי ברשימה ונכנס לכנסת.

ב-28 בפברואר 2022 מונה אשר לסגן יו"ר הכנסת.

מכהן בכנסת ה-25 כיושב-ראש ועדת הפנים והגנת הסביבה, אך ב-15 ביולי 2025 פרש מהקואליציה בהוראת מנהיג הציבור הליטאי הרב דוב לנדו והרב משה הלל הירש, יחד עם שאר חברי הכנסת של דגל התורה, זאת בעקבות אי הסכמה בנוגע לנוסח חוק הגיוס..

בנובמבר 2025 היה אשר חבר בצוות המשא ומתן של יהדות התורה בדיונים על חוק הגיוס והסדרת מעמד תלמידי הישיבות. חרדים מהפלג הירושלמי המתנגדים לחוק הפגינו במשך מספר ימים ליד ביתו, דפקו על דלתו והרעישו.

 חיים אישיים 
נשוי למרים - מירי ואב ל-7 ילדים. מתגורר בבני ברק.

 קישורים חיצוניים 

בני ברק, מכון ראשי ערים, יוני 2010

 הערות שוליים 

קטגוריה:בוגרי ישיבת גרודנא-ישראל
קטגוריה:חברי הכנסת מטעם דגל התורה
קטגוריה:ראשי עיריית בני ברק
קטגוריה:חברי הכנסת התשע עשרה
קטגוריה:חברי הכנסת העשרים
קטגוריה:חברי הכנסת העשרים ואחת
קטגוריה:חברי הכנסת העשרים ושתיים
קטגוריה:חברי הכנסת העשרים ושלוש
קטגוריה:חברי הכנסת העשרים וארבע
קטגוריה:חברי הכנסת מטעם יהדות התורה
קטגוריה:דירקטורים ישראלים
קטגוריה:חברי מועצת העיר אלעד
קטגוריה:ראשי עיריות חרדים
קטגוריה:רמת גן: חברי הכנסת
קטגוריה:יושבי ראש ועדת החוקה, חוק ומשפט
קטגוריה:חברי הכנסת העשרים: חברי כנסת מכהנים במסגרת החוק הנורווגי
קטגוריה:חברי הכנסת העשרים וחמש
קטגוריה:חברי הכנסת: פקידים
קטגוריה:יושבי ראש ועדת הפנים והגנת הסביבה
קטגוריה:ראשי רשויות מקומיות מטעם דגל התורה
קטגוריה:בני ברק: חברי הכנסת
קטגוריה:ישראלים שנולדו ב-1965